Document ID: 32005R0469

KOMISIJAS REGULA (EK) Nr. 469/2005
(2005. gada 23. marts),
ar ko turpina iepriekšēju Kopienas uzraudzību attiecībā uz dažu tādu dzelzs un tērauda ražojumu importu, kuru izcelsme ir dažās trešās valstīs
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 22. decembra Regulu (EK) Nr. 3285/94 par kopējiem importa noteikumiem un Regulas (EK) Nr. 518/94 atcelšanu (1), un jo īpaši tās 11. pantu,
ņemot vērā Padomes 1994. gada 7. marta Regulu (EK) Nr. 519/94 par kopējiem noteikumiem importam no trešām valstīm un Regulu (EEK) Nr. 1765/82, (EEK) Nr. 1766/82 un (EEK) Nr. 3420/83 atcelšanu (2), un jo īpaši tās 9. pantu,
apspriedusies ar Padomdevēju komiteju,
tā kā:
(1)
Komisija ar Regulu (EK) Nr. 76/2002 (3) ieviesa iepriekšēju Kopienas uzraudzību attiecībā uz dažu dzelzs un tērauda ražojumu importu, kuru izcelsme ir dažās trešās valstīs. Minētajā regulā grozījumi izdarīti ar Komisijas Regulu (EK) Nr. 1337/2002 (4), paplašinot uzraudzības jomu, un ar Komisijas Regulu (EK) Nr. 2385/2002 (5).
(2)
Kopienas ārējās tirdzniecības statistika nav pieejama laika posmos, kas noteikti ar Komisijas Regulu (EK) Nr. 1917/2000 (6).
(3)
Lai gan situācija kopš uzraudzības ieviešanas 2002. gadā ir mainījusies, pēdējās norises pasaules tērauda tirgū joprojām rada vajadzību pēc ticamas un ātras informācijas sistēmas attiecībā uz turpmāko Kopienas importu.
(4)
Kopš 2003. gada Ķīnas tirgus ir bijis galvenais avots, kas sekmējis ļoti ievērojamo tērauda ražojumu pieprasījuma pieaugumu. Tomēr Ķīna aizvien ātrāk palielina ražošanas jaudu. Neapstrādātā tērauda ražošanas apjoms Ķīnā ir palielinājies no 129 miljoniem tonnu 2000. gadā līdz 270 miljoniem tonnu 2004. gadā, minētajā laikposmā ražošanas īpatsvaram pasaulē pieaugot no 15,4 % līdz 26,2 %, un ražošanas jauda Ķīnā aizvien pieaug, 2005. gadā tā varētu sasniegt 300 miljonus tonnu. Kopējie importa apjomi Ķīnā 2003. gadā bija apmēram 37 miljoni tonnu un 2004. gadā - 29 miljoni tonnu. Attiecīgajos gados eksporta apjomi kopumā bija aptuveni 7 miljoni tonnu un 14 miljoni tonnu. Tāpēc neto importa apjomi samazinājās no aptuveni 30 miljoniem tonnu 2003. gadā līdz 15 miljoniem tonnu 2004. gadā, tādējādi papildus tika piedāvāti 15 miljoni tonnu, kuru noietam bija jāatrod cits tirgus. Gaidāms, ka šī tendence, kas saistīta ar importa apjomu samazināšanos un eksporta apjomu palielināšanos Ķīnā, saglabāsies arī turpmāk, tādējādi realizējot pasaules tirgū ievērojami lielāku daudzumu tērauda ražojumu, kuru noietam būs jāmeklē jauns tirgus.
(5)
Jaunākā importa statistika, kas ir pieejama par četriem galvenajiem ražojumu veidiem, proti, par plakanajiem velmējumiem, profila izstrādājumiem, caurulēm un tērauda pusfabrikātiem laikposmā no 2002. līdz 2003. gadam, liecina par gada pieaugumu vidēji 9 % apmērā, attiecībā uz profila izstrādājumiem un tērauda pusfabrikātiem sasniedzot 23 % un 43 %. Līdzīgi, analizējot 10 mēnešu laika posmu no janvāra līdz oktobrim, tika konstatēts, ka procentuālais pieaugums no 2003. līdz 2004. gadam atkarībā no izstrādājuma veida svārstījās no 3,4 % līdz 58,5 %.
(6)
Analīze, ko veica attiecībā uz 2004. gada pirmajiem trīs ceturkšņiem, atklāj turpmāku augšupejošu tendenci, kas bija raksturīga minētajā laika posmā un svārstījās no 26,7 % līdz 52 %, savukārt minētā gada oktobra rādītāji norāda uz minētās tendences paātrināšanos.
(7)
Turklāt cenas Kopienas tirgū, kas 2003. gadā atpalika no cenām ASV tirgū, ir ierindojušās starp augstākajām cenām pasaulē. Iespējams, ka arī turpmāk tas piesaistīs trešo valstu eksportētājus.
(8)
Bez tam statistika par ES ražotāju nodarbinātību liecina par ievērojamu kritumu: no 414 500 personām 2000. gadā līdz 404 700 personām 2001. gadā, 390 200 personām 2002. gadā, 383 800 personām 2003. gadā un 375 900 personām 2004. gadā, proti, četru gadu laikā tas ir samazinājums aptuveni 10 % apmērā.
(9)
Pamatojoties uz jaunākajām tendencēm tērauda ražojumu importa jomā, pēdējām norisēm Ķīnas tirgū, aizvien pieaugošiem importa apjomiem, ļoti augstajām tērauda ražojumu cenām ES tirgū un diezgan ievērojamu darba vietu zudumu pēdējo gadu laikā, var uzskatīt, ka pastāv kaitējuma draudi Kopienas ražotājiem Regulas (EK) Nr. 3285/94 11. panta nozīmē.
(10)
Atbilstoši Kopienas interesēm uz dažu tērauda ražojumu importu arī turpmāk ir jāattiecina iepriekšēja Kopienas uzraudzība, lai tādējādi sniegtu padziļinātu statistikas informāciju, kas ļautu veikt ātru importa tendenču attīstības analīzi. Ņemot vērā gaidāmās norises, kas minētas iepriekš, attiecīgo sistēmu ir lietderīgi piemērot līdz 2006. gada 31. decembrim.
(11)
Lai datus savāktu pēc iespējas drīz, vēlams, lai šī regula stātos spēkā publicēšanas dienā,
IR PIEŅĒMUSI ŠO REGULU.
1. pants
Regulu (EK) Nr. 76/2002, kurā grozījumi izdarīti ar Regulām (EK) Nr. 1337/2002 un (EK) Nr. 2385/2002, groza šādi: Regulas 6. pantā vārdus “2005. gada 31. marts” svītro un aizstāj ar vārdiem “2006. gada 31. decembrim”.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 23. martā

Labels: 1
3
5